KOMISIJOS SPRENDIMAS
2006 m. gruodžio 11 d.
nustatantis Bendrijos finansinę pagalbą kompensuoti išlaidoms, patirtoms 2004 m. ir 2005 m. Prancūzijoje taikant neatidėliotinas kovos su mėlynojo liežuvio liga priemones
(pranešta dokumentu Nr. C(2006) 6382)
(Tik tekstas prancūzų kalba yra autentiškas)
(2006/917/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį,
kadangi:
(1)
2004 ir 2005 metais Prancūzijoje kilo mėlynojo liežuvio ligos protrūkiai. Šios ligos atsiradimas sukėlė rimtą pavojų Bendrijos gyvulių populiacijai.
(2)
Siekdama užkirsti kelią ligos plitimui ir padėti ją kuo skubiau likviduoti, Bendrija turėtų prisidėti prie minėtos valstybės narės išlaidų, atitinkančių reikalavimus ir patirtų taikant neatidėliotinas kovos su liga priemones, kompensavimo, laikydamasi Sprendime 90/424/EEB nustatytų reikalavimų.
(3)
2005 m. rugsėjo 15 d. Komisijos sprendimu 2005/659/EB dėl Bendrijos finansinės pagalbos skyrimo vakcinavimui prieš avių mėlynojo liežuvio ligą Prancūzijoje 2004 ir 2005 metais (2) Prancūzijai buvo suteikta Bendrijos finansinė pagalba kompensuoti išlaidoms, patirtoms 2004 m. ir 2005 m. taikant neatidėliotinas kovos su mėlynojo liežuvio liga priemones.
(4)
Pagal šį sprendimą buvo išmokėta pirmoji 150 000 EUR išmoka.
(5)
Pagal šį sprendimą, likusioji Bendrijos finansinės pagalbos dalis turi būti išmokėta remiantis 2005 m. gruodžio 6 d. Prancūzijos pateiktu prašymu ir patvirtinamaisiais dokumentais, kuriuose nustatytos prašyme nurodytos sumos.
(6)
Atsižvelgiant į šias aplinkybes reikėtų nustatyti bendrą Bendrijos finansinės pagalbos dydį kompensuoti reikalavimus atitinkančioms išlaidoms, patirtoms 2004 m. ir 2005 m. likviduojant mėlynojo liežuvio ligą Prancūzijoje.
(7)
Komisijos patikrinimų, atliktų remiantis Bendrijos veterinarijos taisyklėmis, rezultatai ir Bendrijos finansinės paramos skyrimo sąlygos rodo, kad visos patirtų išlaidų sumos negalima pripažinti atitinkančios reikalavimus.
(8)
2006 m. rugsėjo 20 d. laišku Prancūzija buvo informuota apie Komisijos pastabas, reikalavimus atitinkančių išlaidų apskaičiavimo metodą ir galutines išvadas.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Sprendimu 2005/659/EB, nustatoma, kad bendra Bendrijos finansinė pagalba kompensuoti išlaidoms, susijusioms su mėlynojo liežuvio ligos likvidavimu Prancūzijoje 2004 m. ir 2005 m., yra 250 175 EUR.
Kadangi remiantis Sprendimu 2005/659/EB jau buvo išmokėta pirmoji 150 000 EUR išmoka, Prancūzijai išmokama likusi 100 175 EUR dalis.
2 straipsnis
Šis sprendimas skirtas Prancūzijos Respublikai.
Priimta Briuselyje, 2006 m. gruodžio 11 d.